Kort besoektyd nou in Gautengse staatshospitale toegelaatArgieffoto van die Charlotte Maxeke-hospitaal in Johannesburg. (Foto: GCIS) Pasiënte van staatshospitale in Gauteng sal nou toegelaat word om een besoeker per dag te ontvang. Besoektyd word egter tot 15 minute beperk. Die provinsiale departement van gesondheid het Dinsdag dié verandering in sy hospitale se besoektye aangekondig nadat besoekers maande lank weens die Covid-19-pandemie verbied was. Kwara Kekana, woordvoerder, sê die aangepaste besoektye sal pasiënte se familie en vriende in staat stel om by hul geliefdes in die hospitaal te kuier terwyl hulle steeds aan Covid-19-veiligheidsmaatreëls voldoen. Besoekers se temperatuur sal voor die besoeke geneem word en almal sal vir moontlike simptome van Covid-19 gesif word. Kekana sê familielede moet ook die kontakbesonderhede van die betrokke saal waar ŉ pasiënt behandel word bekom sodat hulle kan bel om inligting oor ŉ geliefde se toestand te kry, eerder as om die hospitaal self te besoek.